มันนี่ทูเดย์
ตั้ง &#8216;จักรกฤศฎิ์&#8217; นั่งอธิบดีกรมธนารักษ์
29 ต.ค. 2565

ตั้ง ‘จักรกฤศฎิ์’ นั่งอธิบดีกรมธนารักษ์
รายงานข่าวจากทำเนียบรัฐบาล เปิดเผยว่า ที่ประชุมคณะรัฐมนตรี (ครม.) วันที่ 30 ธ.ค. 2557 ได้มีมติอนุมัติตามที่กระทรวงการคลังเสนอแต่งตั้งข้าราชการพลเรือนสามัญ สังกัดกระทรวงการคลัง ให้ดำรงตำแหน่งประเภทบริหารระดับสูง จำนวน 2 ราย ดังนี้ 1.นายนริศ ชัยสูตร อธิบดีกรมธนารักษ์ ดำรงตำแหน่งรองปลัดกระทรวง สำนักงานปลัดกระทรวง 2.นายจักรกฤศฏิ์ พาราพันธกุล รองปลัดกระทรวง สำนักงานปลัดกระทรวง ดำรงตำแหน่งอธิบดีกรมธนารักษ์ ทั้งนี้ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อสับเปลี่ยนหมุนเวียน
ธปท.ให้แบงก์ยื่นธุรกรรมการเงินทางอิเล็กทรอนิกส์
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธปท.จะปรับกระบวนการยื่นคำขออนุญาต คำขอหารือ รวมทั้งการส่งรายงานต่างๆ ที่กำหนดตามประกาศ หนังสือเวียน และเงื่อนไขการอนุญาตต่างๆ ที่สถาบันการเงินต้องยื่นขออนุญาต ธปท.ให้สามารถยื่นผ่านทางอิเล็กทรอนิกส์ได้ จากเดิมต้องยื่นผ่านงานด้านเอกสาร เพื่อให้สอดรับกับนโยบายเศรษฐกิจดิจิทัล (Digital Economy) ของรัฐบาลในการให้บริการทางอิเล็กทรอนิกส์ รวมทั้งช่วยอำนวยความสะดวก ลดขั้นตอนการปฏิบัติงาน และลดต้นทุนการจัดส่งและจัดเอกสารในรูปกระดาษ (Hard Copy)
ทั้งนี้ เบื้องต้น ธปท.จะให้บริการแก่ธนาคารพาณิชย์ที่จดทะเบียนในประเทศไทยและสาขาธนาคารพาณิชย์ต่างประเทศก่อน เริ่มตั้งแต่วันที่ 5 ม.ค. 2558 เป็นต้นไป ส่วนระยะต่อไปจะพัฒนาให้บริการแก่บริษัทเงินทุน บริษัทเครดิตฟองซิเอร์ ผู้ประกอบธุรกิจ ที่มิใช่สถาบันการเงิน (นันแบงก์) ทั้งที่เป็นผู้ประกอบธุรกิจบัตรเครดิตและผู้ประกอบธุรกิจสินเชื่อส่วนบุคคลภายใต้การกำกับบริษัทบริหารสินทรัพย์ ผู้ให้บริการการชำระเงินทางอิเล็กทรอนิกส์ต่อไป
นอกจากนี้ เมื่อ ธปท.ได้รับมอบให้เป็นผู้กำกับดูแลสถาบันการเงินเฉพาะกิจ หรือธนาคารรัฐ และผู้ประกอบธุรกิจสินเชื่อรายย่อยเพื่อการประกอบอาชีพภายใต้การกำกับ หรือนาโนไฟแนนซ์แล้ว ก็จะพัฒนาระบบดังกล่าวให้สามารถใช้บริการในระบบแอพพลิเคชั่นของสถาบันการเงิน(Financial Institutions e-Application) ได้ต่อไป